張明遠自持其所居萃勝亭記來求詩爲賦三篇  其三
作者：馮時行
朝代：宋

paragraphs: 文章蓋代手，千載柳柳州。
落筆記山水，奇香撼琳球。
開卷一再讀，宛若從之遊。
歷歷爽心目，毛髮爲颼颼。
若人嗜清曠，步履素得幽。
攬勝得樞要，天地不可搜。
巉巉華山孫，藤蘿護維陬。
絕頂葺荷蓋，風月共夷猶。
物色自飛動，與我相答酬。
千里入睥睨，遠眼縱莫收。
憑軒寫清絕，文與境趣侔。
柳魂不可招，君幾紹前修。
何當棄圭組，從君送清愁。